**Informatīvais ziņojums par Ministru kabineta 2017. gada 28. februāra sēdes protokola (prot. Nr. 10 34.§) 2. punktā dotā uzdevuma izpildi**

Ministru kabineta 2017. gada 28. februāra sēdē (protokols Nr. 10 34.§) tika atbalstīts Tieslietu ministrijas sagatavotais un iesniegtais informatīvais ziņojums "Par iespējām Pirmslaulību mācību programmu personām, kuras vēlas reģistrēt laulību dzimtsarakstu nodaļā, īstenot praksē" (turpmāk – 2017. gada informatīvais ziņojums), kurā tika izvērtēta iespēja, kā praksē īstenot Pirmslaulību mācību programmu personām, kuras vēlas reģistrēt laulību dzimtsarakstu nodaļā (turpmāk – apmācības programma), kā arī apzināja aptuveno nepieciešamo finansējumu tās ieviešanai praksē.

2017. gada informatīvajais ziņojums sagatavots saskaņā ar Rīcības plānā "Ģimenes valsts politikas pamatnostādņu 2011.-2017. gadam īstenošanai 2016.-2017. gadā" (apstiprināts ar Ministru kabineta 2016. gada 3. februāra rīkojumu Nr. 115) iekļauto 1.2.1. pasākumu "Vērtēt iespējas, kā īstenot praksē apmācību programmu personām, kuras gatavojas reģistrēt laulību dzimtsarakstu nodaļā".

Lai apmācības programmas mērķis tiktu sasniegts, un sabiedrības guvums būtu lielāks, apmācības programma tika īstenota kā valsts atbalstīts un finansēts projekts, vienlaikus gūstot priekšstatu par sabiedrības interesi apmeklēt šādas mācības, vēlāk arī sabiedrības vērtējumu par apmācību programmu.

Tieslietu ministrija uzrunāja ekspertu sadarbības platformu "Demogrāfisko lietu centrs", kas izveidota, lai nodrošinātu Deklarācijas par Māra Kučinska vadītā Ministru kabineta iecerēto darbību prioritātes "Demogrāfiskās situācijas uzlabošana, ģimenes dzīves kvalitāte un sociālais nodrošinājums" īstenošanu, tādējādi rastu risinājumu apmācības programmas pilotprojekta realizēšanai par valsts budžeta līdzekļiem. Saeimā tika atbalstīts Budžeta un finanšu (nodokļu) komisijas priekšlikums likumprojektam "Par valsts budžetu 2017. gadam", kas ģimenes stabilitātes stiprināšanai un laulības šķiršanas skaita samazināšanai paredz iespēju bez maksas apmeklēt mācības, tādējādi, gūstot ieskatu laulības institūcijas civiltiesiskajos, psiholoģiskajos, sadzīves u.c. aspektos. Minētās aktivitātes īstenošanai 2017. gadā tika paredzēts finansējums 8000 *euro* apmērā.

Pilotprojekta ietvaros 2017. gada laikā bija iespēja apmācības programmu realizēt 50 pāriem. Bija paredzēts, ka dalībnieku skaits vienā grupā ir no 5 līdz 10 pāri (10-20 personas), sadalot apmācības norises vietas pa reģioniem – Vidzemē, Latgalē, Zemgalē, Kurzemē, kā arī Rīgā. Aprēķinot apmācības programmas pilotprojekta realizēšanas kopējās izmaksas, par pamatu ņemtas viena pāra apmācību izmaksas (160 *euro*, ieskaitot PVN), ko veido atlīdzība lektoriem (50%), administratīvās izmaksas (10%), telpu īre un mācību materiāli (20%), programmas īstenošamas izmaksas (20%). Vienlaikus Ministru kabineta 2017. gada 28. februāra sēdē Tieslietu ministrijai tika uzlikts pienākums līdz 2018. gada 1. martam iesniegt informatīvo ziņojumu par apmācības programmas pilotprojekta īstenošanas gaitu, tostarp priekšlikumus par tālāko apmācības programmas realizēšanas gaitu un iespējamiem finansējuma avotiem.

**Apmācības programmas pilotprojekta īstenošana**

Apmācības programma sastāv no četriem moduļiem (kopumā 24 akadēmiskās stundas):

1. modulis – **Finanšu pratība** – sniedz iespēju apgūt zināšanas un pilnveidot izpratni par naudas gudru pārvaldību, kā plānot, krāt, aizņemties, lai palīdzētu sasniegt ģimenes nākotnes mērķus.

2. modulis – **Laulības tiesiskie aspekti** – sniedz iespēju apgūt zināšanas un pilnveidot izpratni par laulības tiesiskajiem aspektiem un laulības tiesisko dabu.

3. modulis – **Laulības psiholoģiskie un ētiskie aspekti** – sniedz iespēju apgūt zināšanas un pilnveidot izpratni par emocionāli veselīgām, pilnvērtīgām, harmoniskām, uz savstarpējo cieņu balstītām attiecībām ģimenē.

4. modulis – **Vecāku pienākumi un atbildība** – sniedz iespēju apgūt zināšanas un pilnveidot izpratni par bērna attīstību, vecumposmus raksturojošām iezīmēm un vecāku lomu bērna attīstības veicināšanā un personības izaugsmē.

Īstenojot apmācības programmas pilotprojektu, Tieslietu ministrija veica cenu aptauju tirgus dalībnieku izvēlei vispārīgās vienošanās ietvaros par tiesībām sniegt pirmslaulību mācību programmas apmācību pakalpojumu personām, kuras vēlas reģistrēt laulību dzimtsarakstu nodaļā. Pavisam cenu aptaujā tika uzrunātas 27 mācību izglītības iestādes visos Latvijas reģionos (Vidzemē, Latgalē, Zemgalē, Kurzemē, kā arī Rīgā), nosūtot pakalpojuma sniegšanas nosacījumus. Latgales reģionā cenu aptauja bija jāveic atkārtoti, jo pirmajā kārtā neviens nepieteicās.

Tā kā apmācības tika plānotas vairākās Latvijas vietās –Vidzemē, Latgalē, Zemgalē, Kurzemē un Rīgā, cenu aptaujā pretendentiem bija iespēja pieteikties uz konkrētu reģionu, tajā pašā laikā neliedzot iespēju pieteikties uz vairākiem reģioniem, ja vien pretendents spēj izpildīt izvirzītās prasības.

Apmācības programmas realizēšanas ietvaros, pretendentam bija jānodrošina:

1) lektori, kuri vadīs apmācības programmas moduļus un kuri atbilst apmācības programmā noteiktajām prasībām;

2) telpas, kurās norisināsies apmācības;

3) apmācāmās personas ar mācību (izdales) materiāliem;

4) vismaz viena kafijas pauze katra moduļa apmācības dienā, proti, četru moduļu ietvaros jānodrošina vismaz četras kafijas pauzes.

Ņemot vērā, ka apmācības programmas pilotprojekta realizēšana tika finansēta no valsts budžeta līdzekļiem, Tieslietu ministrija izvērtēja katras izglītības iestādes piedāvājumu – piesaistītos lektorus, to atbilstību noteiktajām prasībām, kā arī iespējas apmācības realizēt konkrētā Latvijas reģionā.

Tieslietu ministrija vienošanos par apmācības programmas pilotprojekta realizēšanu noslēdza ar piecām izglītības iestādēm:

|  |  |  |  |
| --- | --- | --- | --- |
|  | **Izglītības iestādes nosaukums** | **Plānotās apmācības sniegšanas reģions** | **Plānotās apmācības sniegšanas vieta** |
| 1. | Jelgavas pilsētas pašvaldības pieaugušo izglītības iestāde "Zemgales reģiona kompetenču attīstības centrs" | Zemgale | Jelgava |
| 2. | Biedrība "Svētās Ģimenes Māja" | Rīga | Rīga |
| 3. | Rīgas Pedagoģijas un izglītības vadības akadēmija | RīgaZemgaleKurzemeVidzeme | RīgaBauska, JēkabpilsKuldīga, Tukums, VentspilsCēsis, Madona,Alūksne |
| 4. | Rēzeknes Tehnoloģiju akadēmija | Latgale | Rēzekne |
| 5. | Mācību centrs "FIBRA" | Latgale | Rēzekne, Ludza, Kārsava, Daugavpils, Krāslava, Viļāni, Preiļi |

Personas apmācībām varēja pieteikties jebkurā pašvaldību dzimtsarakstu nodaļā vai Tieslietu ministrijas Dzimtsarakstu departamentā.

Nokomplektējoties vienai grupai, tika nosūtīts aicinājums tām mācību iestādēm, ar kurām tika noslēgta vienošanās, un kuras bija pieteikušās rīkot apmācības konkrētajā reģionā.

Pilotprojekta ietvaros apmācības programmu noklausījās divas grupas (16 pāri). Abas grupas tika nokomplektētas Rīgā. Tādējādi aicinājums īstenot apmācības tika nosūtīts gan Rīgas Pedagoģijas un izglītības vadības akadēmijai, gan biedrībai "Svētās Ģimenes māja". Tā kā Rīgas Pedagoģijas un izglītības vadības akadēmija no apmācību organizēšana abas reizes atteicās, apmācības Rīgā īstenoja biedrība "Svētās Ģimenes Māja".

Pirmajā grupā piedalījās 9 pāri (apmācības norisinājās 22., 29. jūnijā, 6., 13.  jūlijā), otrajā grupā 7 pāri (apmācības norisinājās 21., 24., 28. un 31. augustā).

Kopumā par 16 pāru apmācību izlietoti 2240 *euro* no piešķirtajiem 8000 *euro.* Atlikusī neizlietotā summa 5760 *euro* apmērā tika ieskaitīta valsts budžetā kā slēgtie asignējumi.

Vienlaikus apmācības programmai bija pieteikušies vēl 11 pāri dažādos Latvijas reģionos. Bet, lai veiktu apmācības kādā no reģioniem, atbilstoši vispārīgās vienošanās noteikumiem, bija nepieciešami vismaz 5 pāri.

Katras apmācības programmas noslēgumā pāri aizpildīja apmācības programmas novērtēšanas anketas. Izvērtējot novērtēšanas anketas, secināts, ka atsauksmes ir pozitīvas, skartie jautājumi bijuši nozīmīgi un nepieciešami, iegūtās zināšanas lietderīgi noderēs turpmākajā ģimenes veidošanā. Dalībnieki aktīvi iesaistījās apmācības procesā – uzdodot dažādus jautājumus, kā arī daloties ar savu pieredzi piedzīvotajās situācijās un kopīgi veicot arī praktiskus uzdevumus. Pāriem bija iespēja divatā pārrunāt lekcijā dzirdēto un veikt lektoru piedāvātos uzdevumus, tādējādi labāk vienam otru iepazīstot. Pozitīvi tika novērtēta lektoru profesionālā, praktiskā darba pieredze, kā arī personīgā pieredze. Apmācības dalībnieki pozitīvi novērtējuši katras tēmas saturisko kvalitāti un atzinuši, ka guvuši jaunu un viņiem nozīmīgu informāciju.

Arī no lektoru puses tika norādīta dalībnieku patiesā interese par skartajām tēmām un to aplūkošanas nepieciešamību.

Dzimtsarakstu nodaļas lielākoties norāda, ka atsaucība un interese par apmācības programmu bija neliela. Pāri sniegto informāciju par iespēju piedalīties apmācības programmā uzklausīja ar interesi, tomēr norādīja, ka pieteikšanos atliks uz vēlāku laiku. Vienlaikus bija pāri, kuri neizrādīja interesi par apmācības programmu, norādot uz sekojošiem apstākļiem – laika trūkums un aizņemtība (darbs, mācības, ģimene, mazi bērni utt.), viens vai abi strādā un dzīvo ārvalstīs, utt.

Biedrība "Svētās Ģimenes Māja", kas īstenoja abu grupu apmācības, savā viedoklī pauda, ka būtu jāpilnveido apmācības popularizēšanas pasākumi sabiedrībā, piešķirot līdzekļus arī tai iestādei, kas īsteno apmācības programmu. Biedrība "Svētās Ģimenes Māja" norāda, ka kopumā apmācības programma pāriem, kuri vēlas noslēgt laulību un dibināt ģimeni ir nepieciešama un var sniegt efektīvu ilgtermiņa ieguldījumu ģimeņu stiprināšanā un atbildīgas nākamās paaudzes veidošanā. Tāpat būtu ieteicams esošo programmu papildināt ar jautājumiem, kas saistīti ar bērna audzināšanu dažādos bērna vecuma posmos, saimnieciskām lietām, sociāliem un veselības jautājumiem.

**Priekšlikumi apmācības programmas turpmākai īstenošanai un iespējamiem finanasējuma avotiem**

2017. gadā, Tieslietu ministrijai sadarbojoties ar vairākām pieaugušo izglītības iestādēm, apmācības programma tika īstenota valsts budžeta līdzekļu ietvaros kā pilotprojekts.

Valsts budžeta līdzekļi apmācības programmas īstenošanai 2018. gadā un turpmākos gados nav paredzēti. Tomēr ņemot vērā to apstākli, ka pāri, kas apmācības programmu ir noklausījušies, atzīst, ka apmācībās iegūtās zināšanas būs noderīgas viņu turpmākajā dzīvē, Tieslietu ministrija arī 2018. gadā gatava sabiedrībai piedāvāt brīvprātīgi noklausīties apmācības programmu, aktivitātes veikšanu nodrošinot esošā Tieslietu ministrijas budžeta ietvaros. Izvērtējot sabiedrības atsaucību un pieprasījumu, apmācību pakalpojuma loģistika tiks pilnveidota, lai apmācības programma būtu pieejama iespējami plašākai sabiedrības daļai.

Ņemot vērā personu ierobežotās iespējas piedalīties mācībās klātienē, šobrīd tiek vērtēta iespēja apmācības programmu piedāvāt attālināti, piemēram, vebināru vai videolekciju veidā. Tādējādi dodot iespēju apmācības programmu noklausīties iespējami plāšakai sabiedrības daļai, t.i., ne tikai pāriem, kuri tikai plāno dibināt ģimenei, bet arī jebkurai personai neatkarīgi no ģimenes stāvokļa, vecuma un iespējām apmeklēt apmācības klātienē. Papildus personām būtu iespēja apmācību videomateriālu noklausīties atsevišķi pa moduļu veidiem.

Tieslietu ministrs Dzintars Rasnačs

Golovacka 67830681

Zane.Golovacka@tm.gov.lv